មេរោគ​កូរ៉ូណា​រាលដាល​យឺតៗ​នៅ​ទ្វីប​អាហ្វ្រិកតែ​អនាគត​មិន​ទាន់​ច្បាស់​លាស់​នៅ​ឡើយ​
ប្រទេស​ច្រើន​ឡើងៗ​នៅ​ក្នុង​ទ្វីប​អាហ្វ្រិក​កំពុង​ដាក់​កំហិត​វិធាន​ការ​តឹងរ៉ឹង​ដើម្បី​ប្រយុទ្ធ​ប្រឆាំង​នឹង​ការ​រាលដាល​​មេរោគ​កូរ៉ូណា​បន្តិច​បន្តួច​ក្នុង​ទ្វីប​នេះ។ ​មនុស្ស​ខ្លះ​ព្រួយ​បារម្ភ​ថា​ ការ​រាលដាល​មេរោគ​នេះ​នៅ​ទ្វីប​អាហ្វ្រិក​នឹង​មាន​បញ្ហា​ធ្ងន់ធ្ងរ។ 
ប៉ារីស — លោកប្រធានាធិបតី Alassane Ouattara នៃប្រទេសកូតឌីវ័របានប្រកាសភាពមានអាសន្នកាលពីថ្ងៃច័ន្ទទី២៣ខែមីនា ហើយបានពង្រឹងការរឹតត្បិតដោយរួមបញ្ចូលបម្រាមគោចរពីពេលព្រលប់ដល់ពេលថ្ងៃរះ។ លោកប្រធានាធិបតី Macky Sallនៃប្រទេសសេណេហ្គាល់ ក៏មានសារដូចគ្នាដែរ។ មេដឹកនាំទាំងពីរនាក់នេះក៏បានចាត់ថវិកាដើម្បីជួយប្រជារាស្ត្រនិងក្រុមអ្នកធ្វើការខាងការថែទាំសុខភាពប្រជារាស្ត្រក្នុងការប្រយុទ្ធនឹងមេរោគនេះ។ រហូតមកដល់ថ្ងៃទី២៤ខែមីនាមានការរាយការណ៍ថា មានករណីមនុស្សផ្ទុកមេរោគកូរ៉ូណានៅក្នុងប្រទេសជាង៤០ក្នុងទ្វីបអាហ្វ្រិកហើយប្រទេសអាហ្វ្រិកខាងត្បូងមានអ្នកជំងឺកូវីដ-១៩ច្រើនជាងគេ។ តួលេខអ្នកជំងឺនេះនៅក្នុងទ្វីបអាហ្វ្រិកនៅតែតិចជាងតួលេខនៅក្នុងទ្វីបអាស៊ី ទ្វីបអឺរ៉ុបឬស.រ.អា.។ ក៏ប៉ុន្តែពួកអ្នកជំនាញបារម្ភថា ការណ៍នេះអាចផ្លាស់ប្តូរបាន។ ប្រព័ន្ធថែរក្សាសុខភាពមិនមាំទាំភាពក្រីក្រ ដង់ស៊ីតេប្រជារាស្ត្រក្នុងក្រុងធំៗនិងអសន្តិសុខអាចកែប្រែបញ្ហាសុខភាពឱ្យទៅជាមហន្តរាយ។ កាលពីសប្តាហ៍ទីបីនៃខែមីនា លោក Tedros Adhanom Ghebreyesus អគ្គនាយកនៃអង្គការសុខភាពពិភពលោកបានព្រមានថា ទ្វីបអាហ្វ្រិកត្រូវ«ភ្ញាក់ឡើង»ដើម្បីទប់ទល់នឹងការគំរាមកំហែងនៃមេរោគកូរ៉ូណា។ លោកបានមានប្រសាសន៍ថា៖ «ការទូន្មានល្អបំផុតដល់ទ្វីបអាហ្វ្រិកគឺប្រុងប្រៀបសម្រាប់ស្ថានភាពអាក្រក់បំផុត។ ហើយប្រុងប្រៀបនៅថ្ងៃនេះ។ ស្ថានភាពនៅក្នុងទ្វីបអាហ្វ្រិកនាំឱ្យមានកង្វល់ជាងកន្លែងឯទៀតៗ។ ក៏ប៉ុន្តែអាចមានកត្តាខ្លះដែលអាចធ្វើឱ្យបញ្ហានេះមិនសូវធ្ងន់ធ្ងរជាងអ្វីដែលកំពុងកើតមាននៅក្នុងប្រទេសខ្លះ»។ លោក Pierre Mendiharat ជានាយករងខាងកិច្ចប្រតិបត្តិការនៃអង្គការមនុស្សធម៌វេជ្ជបណ្ឌិតគ្មានព្រំដែន។ លោកនិយាយថាកត្តាមួយនៃកត្តានានាដែលជួយឲ្យទ្វីបអាហ្វ្រិកមានប្រៀបជាងតំបន់នានាគឺកត្តាពេលវេលា។ តំបន់មានការរាលដាលមេរោគកូរ៉ូណា នេះក្រោយកន្លែងឯទៀតៗ ដូចជាប្រទេសចិនឬប្រទេសអ៊ីតាលី។ លោក Mendiharat និយាយថា៖ «ទម្រាំដល់ពេលទ្វីបអាហ្វ្រិកមានការរាលដាលខ្លាំងបំផុតពេលនោះពិភពលោកនឹងមានប្រភពធនធានថែមទៀត»។ ការណ៍នេះមានន័យថាប្រទេសនានាក្នុងទ្វីបអាហ្វ្រិក ប្រហែលអាចទទួលការផ្គត់ផ្គង់សម្ភារៈពេទ្យដូចជាម៉ាស់និងម៉ាស៊ីន អុកស៊ីសែនពីប្រទេសនានាដែលការរាតត្បាតជំងឺនេះបានចុះថមថយ ហើយប្រយោជន៍មួយទៀត គឺឬទម្រាំពេល នោះ ទ្វីបអាហ្វ្រិកនឹងបានអត្ថប្រយោជន៍ពីការជឿនលឿនខាងការស្រាវជ្រាវ ដូចជាការធ្វើពិសោធន៍ឆាប់រហ័សនិងការពិសោធព្យាបាលផងដែរ។ ប្រទេសអាហ្វ្រិក ដែលធ្លាប់មានការរាលដាលនៃជំងឺEbolaប្រហែលមានប្រៀបផ្សេងទៀត ទោះណាជាពួកអ្នកជំនាញកត់សម្គាល់ថា ជំងឺCOVID-19 ឆ្លងជាងជំងឺ Ebola ក៏ដោយ។ លោក Mendiharat ថ្លែងថា៖ «ខ្ញុំយល់ថាអាជ្ញាធរសុខាភិបាលបានរៀនអំពីយុទ្ធសាស្ត្រប្រឆាំងនឹងការរាតត្បាតជំងឺហើយប្រជារាស្ត្រក៏បានរៀនច្រើនដែរ។ ហើយក៏មានការអនុវត្តដើម្បីប្រយុទ្ធប្រឆាំងនឹងជំងឺទាំងពីរនេះ ឧទាហរណ៍ដូចជាការលាងដៃជាដើម»។ ដូច្នេះវិធានការតឹងតែងដើម្បីពន្យឺតការរាលដាលមេរោគកូរ៉ូណានិងការមានពេលដើម្បីប្រយុទ្ធប្រឆាំងនឹងមេរោគនេះល្អប្រសើរជាងមុន ប្រហែលជាយុទ្ធសាស្ត្រល្អបំផុតសម្រាប់ទ្វីបអាហ្វ្រិកនៅពេលនេះ៕